لجمهورية د النيجر (بلفرانساوية: République du Niger) هي بلاد مافيهاش لبحر جات ف لوسط د إفريقيا و بالضبط فلمنطقة د الساحل. تسمًات بالنيجر علاود لواد د النًيجر اللي تيدوز من لأراضي ديالها. تيحدًوها من الشمال لجزائر وليبيا، من لغرب مالي وبوركينا فاصًو، من الشرق تشاد، و من لجنوب نيجيريا و بينين. 80% من لأراضي د بلاد هي صحراوية، ولأراضي لاخرا اللي قريبة مهددًة بالتصحر. النيجر وحدا من أفقر لبلدان فلعالم ولقتيصاد ديالها تيعتامد غالبا على لفلاحة وعلى التصدير د مواد خام بحال ليورانيوم. فاللخر د لقرن 19 بدات فرانسا تاتحتًل لأراضي ديال النيجر، و ف 1904 دخُلات النيجر فإفريقيا لغربية لفرانساوية. بقا هاد ليستيعمار تال 1960، وهو لعام اللي أتستاقل فيه لجمهورية د النيجر، وغادي تبدا موراها فترة مافيهاش لإستقرار و أيكون حكم د لعسكر تال 1999 اللي تدار فيها قانون نتيخابي باش يبدا يطلع رئيس لبلاد بلينتيخابات. تيسكنو فالنيجر تقريبا 22.5 مليون د الناس (لأغلبية ديالهم فلجنوب د لبلاد) و لعاصمة ديالها هي نيامي. اللغة الرسمية هي لفرانساوية، ولعملة اللي كاتخدًم فلبلاد هي لفرنك لغرب إفريقي. الرئيس د النيجر من 2011 لدابا هو محمدو يوسوفو.